หุ้นเอเชียเปิดบวก รับตัวเลขจ้างงานสหรัฐแกร่ง-ลุ้นศก.เริ่มฟื้น!
หุ้นเอเชียเปิดบวก รับตัวเลขจ้างงานสหรัฐแกร่ง-ลุ้นศก.เริ่มฟื้น!
หุ้นเอเชียเปิดบวก รับตัวเลขจ้างงานสหรัฐแกร่ง-ลุ้นศก.เริ่มฟื้น!
8 มิ.ย. 2563

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ โดยได้แรงหนุนจากตัวเลขการจ้างงานนอกภาคเกษตรของสหรัฐที่แข็งแกร่งเกินคาด ซึ่งทำให้นักลงทุนเชื่อมั่นว่าเศรษฐกิจเริ่มฟื้นตัวขึ้นหลังได้รับผลกระทบจากการแพร่ระบาดของโรคโควิด-19
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 23,121.98 จุด เพิ่มขึ้น 258.25 จุด, +1.13% ดัชนี SSE Composite ตลาดหุ้นจีนเปิดวันนี้ที่ 2,941.98 จุด เพิ่มขึ้น 11.18 จุด, +0.38% ดัชนี HSI ตลาดหุ้นฮ่องกงเปิดวันนี้ที่ 25,018.05 จุด เพิ่มขึ้น 247.64 จุด, +1.00% ดัชนี TAIEX ตลาดหุ้นไต้หวันเปิดวันนี้ที่ 11,539.00 จุด เพิ่มขึ้น 59.60 จุด, +0.52% ดัชนี KOSPI ตลาดหุ้นเกาหลีใต้เปิดวันนี้ที่ 2,215.60 จุด เพิ่มขึ้น 33.73 จุด, +1.55% ดัชนี FTSE STI ตลาดหุ้นสิงคโปร์เปิดวันนี้ที่ 2,775.68 จุด เพิ่มขึ้น 24.18 จุด, +0.88% ดัชนี PSE Composite ตลาดหุ้นฟิลิปปินส์เปิดวันนี้ที่ 6,487.76 จุด เพิ่มขึ้น 22.63 จุด, +0.35%
ตลาดหุ้นมาเลเซียปิดทำการวันนี้ เนื่องในวันคล้ายวันพระบรมราชสมภพยังดีเปอร์ตวนอากง
ทั้งนี้กระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้น 2.5 ล้านตำแหน่งในเดือนพ.ค. สวนทางกับนักวิเคราะห์ที่คาดไว้ว่าการจ้างงานอาจลดลง 8.33 ล้านตำแหน่ง ขณะที่อัตราการว่างงานลดลงสู่ระดับ 13.3% ในเดือนพ.ค. สวนทางกับนักวิเคราะห์ที่คาดไว้ว่าอาจพุ่งขึ้นสู่ระดับ 19.5%
โดยการพุ่งขึ้นของตัวเลขจ้างงานนอกภาคเกษตรในเดือนพ.ค. ถือเป็นการทำสถิติจ้างงานเพิ่มขึ้นมากที่สุดภายในเดือนเดียวในประวัติศาสตร์สหรัฐรอบ 81 ปี หรือนับตั้งแต่ปี 2482
ทั้งนี้ตัวเลขจ้างงานที่ดีกว่าคาดในเดือนพ.ค.นั้นได้แรงหนุนจากการที่รัฐบาลสหรัฐเริ่มผ่อนคลายมาตรการล็อกดาวน์ ซึ่งทำให้ภาคธุรกิจกลับมาเปิดกิจการ และทำการจ้างงานครั้งใหม่ หลังจากที่มีการปลดพนักงานจำนวนมากในช่วงที่มีการบังคับใช้มาตรการล็อกดาวน์เพื่อควบคุมการแพร่ระบาดของโรคโควิด-19
ด้าน ประธานาธิบดีโดนัลด์ ทรัมป์ทวีตข้อความในวันศุกร์แสดงความยินดีกับตัวเลขการจ้างงานที่แข็งแกร่งของสหรัฐ ขณะที่อ้างว่าเป็นผลงานของเขาที่ทำให้มีการจ้างงานเพิ่มขึ้น และอัตราการว่างงานลดลง แม้สหรัฐยังเผชิญกับการแพร่ระบาดของโรคโควิด-19 อยู่ก็ตาม